b"\n_START_ARTICLE_\nEl joc de Hollywood\n_START_SECTION_\nArgument\n_START_PARAGRAPH_\nGriffin Mill (Tim Robbins), productor cinematogr\xc3\xa0fic de Hollywood, rep amenaces escrites d'un guionista al qual va rebutjar un projecte. Intenten arribar a un acord, per\xc3\xb2 despr\xc3\xa9s d'una terrible discussi\xc3\xb3, Griffin el mata. Donada la crisi econ\xc3\xb2mica per la qual travessen els estudis, aquests faran tot el possible perqu\xc3\xa8 eludeixi la responsabilitat dels fets.\n_START_SECTION_\nComentari\n_START_PARAGRAPH_\nEl joc de Hollywood es va vendre com el retorn de Robert Altman, recuperat dotze anys despr\xc3\xa9s del frac\xc3\xa0s comercial de Popeye (1980). Aquesta afirmaci\xc3\xb3 no era correcta, ja que Altman no havia deixat de dirigir pel\xc2\xb7l\xc3\xadcules, obres de teatre i programes de televisi\xc3\xb3. No obstant aix\xc3\xb2, El joc de Hollywood, que evidencia modernitat i mestratge estremidores, va col\xc2\xb7locar Altman de nou a la cresta de l'onada, malgrat que tracta d'un entreteniment fabulosament_NEWLINE_c\xc3\xadnic._NEWLINE_L'enginy\xc3\xb3s gui\xc3\xb3, una adaptaci\xc3\xb3 de Michael Tolkin de la seva pr\xc3\xb2pia novel\xc2\xb7la, sembla una adaptaci\xc3\xb3 a la pantalla de La foguera de les vanitats, de Tom Wolfe, m\xc3\xa9s reeixida que l'adaptaci\xc3\xb3 oficial realitzada per Brian De Palma el 1990._NEWLINE_La trama \xc3\xa9s un thriller que gira al voltant d'una identitat misteriosa, un assassinat accidental, la decepci\xc3\xb3, el frac\xc3\xa0s, les coincid\xc3\xa8ncies, el perill f\xc3\xadsic i la intriga sexual. Altman la porta endavant d'una manera impecable. Com \xc3\xa9s habitual en ell, Altman s'esplaia a l'hora de mostrar aquest detallat mosaic, un m\xc3\xb3n en miniatura. Amb exc\xc3\xa8ntrics personatges secundaris, incidents fuga\xc3\xa7os, converses intranscendents, i estranyes digressions que converteixen El joc de Hollywood en una cosa meravellosa."